ฮอตจริงๆขอบอก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ลั่นทุ่งจริงๆ สำหรับการออกมาแสดงจุดยืนของ “กรณ์ จาติกวณิช” รมว.คลัง คู่ใจ อภิสิทธิ์ เวชชาชีวะ นายกรัฐมนตรี ที่แสดงความเห็นผ่านเฟซบุ๊กสะท้อนจุดยืนทางการเมืองอย่างชัดเจน
“หัวใจของคดีนี้ คือการพิสูจน์ว่าทักษิณซุกหุ้นจริง ถ้าเป็นผม ผมคงยึดหมดทั้ง 76,000 ล้านบาท แล้วครับ...ผมรู้ล่วงหน้าเลยครับว่าจะต้องมีคนกลุ่มหนึ่งและน่าจะเป็นกลุ่มใหญ่ด้วย ที่จะคิดและรู้สึกว่าทำไมยังไปจองล้างจองผลาญอีก พอแล้วได้ไหม เหมือนไม่ยอมรับถึง ‘หน้าที่’ แต่ตัวผมทำหน้าที่ต่อไปแน่นอนครับ 
เหตุผลส่วนหนึ่งก็เป็นเพราะทักษิณยังไม่สำนึกในความผิด แถมยังขู่อยู่ว่าจะสู้ต่อไป จะเอาคืน ผมคนหนึ่งล่ะจะไม่ยอม เพราะผมเป็น สส. ผมเป็น รมต.คลัง และผมมีหน้าที่ที่ต้องทำ” สะท้านกันทั้งดูไบ...
เมืองไทยฝ่ายแดงหาว่า กรณ์ฝักใฝ่หนุนปฏิวัติ ขนาดนายกฯ มาร์ค พอมีโอกาสก็บอกให้กรณ์เพื่อนรักเพลาๆ ฝีปากลงมาหน่อย เพราะตอนนี้กลายเป็นเป้าใหญ่ของคนเสื้อแดง นายกฯ มาร์ค กลัวว่าเพื่อนและครอบครัวจะโดนเล่นงาน...
แต่กรณ์ก็ยืนยันว่า นี่คือจุดยืนทางการเมืองของนักการเมืองที่อาสาเข้ามาบริหารประเทศพึงกระทำ 
เป็นการแสดงจุดยืนที่นายกฯ มาร์ค ยังชมเพื่อนรัก แต่ที่พูดไปก็เพราะความห่วงใยเพื่อน เพราะกรณ์คือคนทำงานเพียงหนึ่งเดียวที่เดินหน้าลุยงานหนักไม่ยุ่งกับวาทะการทางการเมือง จึงมิให้ด่างพร้อย
ขณะที่คนในเมืองดูไบนั้นป้องปากตะไกรลากยาวไปถึงคุณพ่อ... โห...เพ่แม้วโกรธหูแดง...
ล่าสุดกรณ์เขียนบทความผ่านทวิตเตอร์ เพื่ออธิบายถึงจุดยืนจากใจ โดยมีข้อความเด็ดว่า...คืนวันที่ 19 ก.ย. วันปฏิวัติผมรับทราบข่าวด้วยความเศร้าหมอง และจำได้ว่าภริยาของผมพูดกับผมว่า “เขาปฏิวัติ เพราะเธอไม่สามารถเอาผิดคนขี้โกงได้”
ผมอยากจะฝากไว้ว่า ภูมิต้านทานการปฏิวัติที่ดีที่สุดสำหรับการรักษาไว้ซึ่งประชาธิปไตยที่แท้จริง คือการมีรากฐานของนิติรัฐหรือการที่สังคมให้ความเคารพต่อความศักดิ์สิทธิ์ของกฎหมาย เหมือนที่ท่านนายกฯ อภิสิทธิ์ กล่าวไว้ว่า “หากว่าสังคมไม่เคารพกฎหมาย ก็ไม่มีจุดจบ” แต่ตัวผมอยากจะพูดต่อว่า “หากว่าสังคมไม่เคารพกฎหมาย ประเทศไทยคงปกครองด้วยกฎหมู่”
เฟซบุ๊กของกรณ์ครานี้มีคนเข้าไปดูร่วม 23,635 คน ฮิตจริงๆ